הדרגים של שלב הבתים בליגת האלופות מתחילים לקבל צורה. הפועל באר שבע לא תהיה שם, אך 32 קבוצות אחרות דווקא כן וההגרלה שתתקיים הערב (חמישי) ב-19:00 יכולה לזמן מספר בתים מסקרנים.
אלופת אירופה, ריאל מדריד, תחל את דרכה במפעל בניסיון לזכות בכתר שלישי ברציפות, לראשונה מאז באיירן מינכן בשנות ה-70. ריאל תוגרל מהדרג הראשון כמובן ותוכל לקבל בית אטרקטיבי שכולל את פאריס סן ז’רמן או מנצ’סטר סיטי מדרג 2, את טוטנהאם או רומא מדרג 3 ואת לייפציג מדרג 4.
בשל שינוי השיטה שכבר נכנס לתוקף בעונה שעברה, אלופת צרפת מונאקו, אלופת רוסיה ספרטק מוסקבה ואלופת אוקראינה שחטאר דונייצק נמצאות בדרג 1 למרות דירוג נמוך יחסית. בשל כך, קבוצות חזקות כמו ברצלונה, אתלטיקו מדריד ובורוסיה דורטמונד נדחקו לדרג 2.
בארסה לא תפגוש את האקס ניימאר, לפחות לא בשלב הבתים, אך יכולה להגריל בית חזק הכולל את באיירן מינכן או צ’לסי מדרג 1 וטוטנהאם או רומא בדרג 3. מנצ’סטר יונייטד חזרה למפעל, נמצאת בדרג 2 ועשויה לקבל לדוגמה את באיירן מינכן ורומא.
בגזרת הישראלים, סלטיק וניר ביטון יהיו בדרג 4 לאחר שליברפול ניצחה את הופנהיים ותשחק בבתים כמדורגת 3. מאריבור ומרואן קבהא שהדיחו את הפועל ב”ש יהיו בדרג 4, כמו גם צסק”א מוסקבה וביברס נאתכו.